BTS รอวันกลับมาใหญ่ ระยะสั้นมีดีที่ปันผลตัวเลือกปลอดภัย น่าสนใจสุดกลุ่มขนส่งฯ
กำไรงวด Q1/58/59 ของ BTS ทำจุดสูงสุดในรอบปี จากกำไรพิเศษจากดีล U โบรกฯจึงปรับประมาณการกำไรปีนี้ขึ้น 105% โดยยังแนะ “ซื้อ” และถือเป็นตัวเลือกที่ปลอดภัยในช่วงนี้ โดยมีเงินปันผลปีนี้สูง 6.9%
11 ส.ค. 2558

บล.เอเซีย พลัส ระบุในบทวิเคราะห์ (11 ส.ค.) ว่า กำไรไตรมาส 1/58/59 (เม.ย.-มิ.ย. 58) ทำจุดสูงสุดอยู่ที่ 3 พันล้านบาท เพิ่มขึ้น 3.6 เท่า จากช่วงเดียวกันในปีก่อน เกิดจากการบันทึกกำไรพิเศษ 2.5 พันล้านบาท (หลังภาษี) จากการขายสินทรัพย์ให้ U (NPARK เดิม) แลกกับที่ BTS เข้าไปถือหุ้นใน U 35.64% หากไม่รวมรายการดังกล่าว Norm profit อยู่ที่ 428 ล้านบาทลดลง 29% จากปีก่อน เกิดจาก
1) รายได้จากสื่อโฆษณาของ VGI ลดลงตามภาวะเศรษฐกิจและการยกเลิกสัญญาในโมเดิร์น เทรด 2) รายได้จากธุรกิจอสังหาฯ ตามการโอนคอนโดที่ลดลง และการโอนโรงแรมอีสติน แกรนด์ สาทรไปให้ U และ 3) รายได้ดอกเบี้ยรับลดลง 200 ล้านบาท จาก 334 ล้านบาท ในไตรมาส 1/57/58 จากเงินสดที่ได้รับมาหลังการจัดตัง BTSGIF ลดลงจาก 3.7 หมื่นล้านบาท ในไตรมาส 1/57/58 เหลือ 2.5 หมื่นล้านบาทไตรมาสนี้ โดยส่วนหนึ่งจากการจ่ายเงินสดออกมาเป็นปันผล และอีกส่วนจากการจัดสรรไปลงทุนในตราสารทุนมากขึ้น (ตั้งแต่ไตรมาส 3/57/58)
โดย ณ สิ้นไตรมาส 1/58/59 มีเงินลงทุนในตราสารทุนคิดเป็นราว 30% ของเงินลงทุนทั้งหมด 2.5 หมื่นล้านบาท ขณะที่ ธุรกิจที่ยังมีรายได้เพิ่มขึ้น คือ การรับจ้างเดินรถไฟฟ้าเพิ่มขึ้น 4% จากช่วงเดียวกันในปีก่อน ตามส่วนต่อขยายรถไฟฟ้าสายสุขุมวิทและสีลม รวมถึง รายได้จากธุรกิจบริการ เพิ่มขึ้น 30% จากร้านอาหาร Chefman เป็นหลัก
 
ฝ่ายวิจัยปรับเพิ่มประมาณการกำไรสุทธิปี 2558/59 ขึ้น 105% เป็น 4,936 ล้านบาท จากการรวมกำไรพิเศษงวดที่ผ่านมา (แต่ไม่มีผลต่อ Fair value แต่อย่างใด) ขณะที่ ทิศทางกำไรช่วงที่เหลือของปีคาดจะลดลงจากงวดที่ผ่านมา หลังไม่มีรายได้พิเศษจำนวนมากเหมือนงวดที่ผ่านมา แต่คาดยังมีรายได้พิเศษส่วนอื่นๆ บันทึกตลอดช่วงที่เหลือของปี โดยเฉพาะกำไรจากการจำหน่ายเงินลงทุน หลังมีการเพิ่มสัดส่วนการลงทุนในตราสารทุนมากขึ้น ซึ่งจะทำให้มีความผันผวนของกำไรมากขึ้น
ขณะที่กำไรจากธุรกิจในปีนี้ ยังมีแนวโน้มอ่อนตัว ตามธุรกิจโฆษณาและอสังหาฯ และคาดจะเติบโตเล็กน้อยในปีถัดไป เป็นผลให้กำไรช่วง 2 ปีนี้จะเพิ่มไม่มาก โดยกำไรจะกลับมาเติบโตดีอีกครั้งตั้งแต่ช่วงปี 2560/61 ซึ่งจะเริ่มมีการบันทึกส่วนแบ่งกำไรจากบริษัทร่วมกับ SIRI (ถือหุ้นฝ่ายละครึ่ง) (ยังไม่ได้รวมในประมาณการ) และเริ่มให้บริการรถไฟฟ้าส่วนต่อขยายตั้งแต่ปี 2561/62 เป็นต้นไป
 
ทั้งนี้ BTS ยังเป็นตัวเลือกที่ดีและน่าสนใจสุดในกลุ่มฯขนส่งทางบก โดยมี Div yield ปีนี้สูงกว่า 6.9% (จ่าย 2ครั้ง) ขณะที่ เงินปันผลปีหน้าแม้จะหมดช่วงที่รับประกันการจ่ายขั้นต่ำแล้ว แต่คาดยังสามารถจ่ายได้ในราว 4.3% (0.42 บาท/หุ้น) เพราะฐานะการเงินยังแข็งแกร่ง คาดมีเงินสดเหลือ ณ สิ้นปีนี้กว่า 1.5 หมื่นล้านบาท แนะนำ ซื้อ ราคาเป้าหมาย 12.00 บาท